**ZAPISNIK**

**s 11. sjednice Gradskog vijeća Grada Skradina**

**11.** sjednica Gradskog vijeća Grada Skradina održana je u petak 21. (dvadesetprvog) prosinca 2018.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 11, te kako postoji kvorum za pravovaljano odlučivanje. Sjednici su nazočni: Željko Bajalica, Ivan Banić, Ante Bratić, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica.

Sjednici nisu nazočni: Kristina Bilić (opr.ods.) i Florijan Žižić (opr.ods.).

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo i Nikola Milović.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 21. točkom, te su sukladno Poslovniku predložene slijedeće izmjene i dopune dnevnog reda.

Temeljem članka 78. st. 2. Poslovnika Gradskog vijeća Grada Skradina gradonačelnik

Grada Skradina predlaže slijedeće izmjene dnevnog reda:

* točka 18. predloženog dnevnog reda koja glasi:

„Prijedlog Analize stanja sustava civilne zaštite Grada Skradina za 2018.g. i

* točka 19. predloženog dnevnog reda koja glasi:

**„**Prijedlog Godišnjeg plana razvoja sustava civilne zaštite Grada Skradina u 2019.g. brišu iz dnevnog reda sjednice iz razloga što još treba doraditi i dopuniti navedene akte.

Slijedom gore navedenog točke pod rednim brojem **20.** predloženog dnevnog

reda koja glasi: „Prijedlog Odluke o prodaji stana u vlasništvu Grada Skradina, zk oznake čest.zgr. 2 K.O. Skradin, Z.U. 2003, E-3“ i **21.** koja glasi: „Prijedlog Odluke o prodaji stana u vlasništvu Grada Skradina, zk oznake čest.zgr. 38 K.O. Skradin, Z.U. 1686, E-7“ pomiču se za ta dva mjesta i postaju točke 18. i 19.

Na kraju, gradonačelnik Grada Skradina predlaže jednu dopunu dnevnog reda koja glasi:

● Kao 20. točka dnevnog reda predlaže se:

„Prijedlog Odluke o obustavi isplate sredstava za redovito godišnje financiranje iz Proračuna Grada Skradina.“

Predsjednica Gradskog vijeća Grada Skradina Nadija Zorica je, sukladno Poslovniku, stavila pojedinačno na glasovanje predložene izmjene dnevnog reda koje su jednoglasno usvojene. Potom je stavila na glasovanje predloženu dopunu dnevnog reda koja je također jednoglasno usvojena. Na kraju je stavila na glasovanje cjelokupno predloženi dnevni red, te je isti jednoglasno usvojen.

-2-

Za raspravu i odlučivanje utvrđen je slijedeći

**D N E V N I R E D**

1. Prijedlog Zaključka o prihvaćanju Izvješća o obavljenoj financijskoj reviziji Grada Skradina za 2017.g.
2. Prijedlog Lokalnog programa za mlade Grada Skradina za razdoblje 2018.g.-2021.g.
3. Prijedlog IV Izmjena i dopuna Proračuna Grada Skradina za 2018.g.
4. Prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2018.g. (IV)
5. Prijedlog Izmjena Programa održavanja komunalne infrastrukture na području Grada Skradina u 2018.g. (II)
6. Prijedlog izmjena i dopuna Programa javnih potreba u kulturi na području Grada Skradina za 2018.g. (II)
7. Prijedlog izmjena i dopuna Programa javnih potreba u športu na području Grada Skradina za 2018.g. (II)
8. Prijedlog izmjena i dopuna Programa pomoći socijalno ugroženim osobama na području Grada Skradina za 2018.g. (I)
9. Prijedlog Proračuna Grada Skradina za 2019.g. s Projekcijom Proračuna Grada Skradina za 2019.g.-2021.g.
10. Prijedlog Plana razvojnih programa 2019.g.-2021.g.
11. Prijedlog Odluke o izvršenju Proračuna Grada Skradina za 2019.g.
12. Prijedlog Odluke o vrijednosti boda komunalne naknade.
13. Prijedlog Programa gradnje objekata i uređaja komunalne infrastrukture na području Grada Skradina u 2019.g.

14. Prijedlog Programa održavanja komunalne infrastrukture na području Grada Skradina

u 2019.g.

1. Prijedlog Programa javnih potreba u kulturi na području Grada Skradina za 2019.g.
2. Prijedlog Programa javnih potreba u športu na području Grada Skradina za 2019.g.
3. Prijedlog Programa pomoći socijalno ugroženim osobama na području Grada Skradina

za 2019.g.

1. Prijedlog Odluke o prodaji stana u vlasništvu Grada Skradina, zk oznake čest.zgr. 2 K.O. Skradin, Z.U. 2003, E-3
2. Prijedlog Odluke o prodaji stana u vlasništvu Grada Skradina, zk oznake čest.zgr. 38 K.O. Skradin, Z.U. 1686, E-7
3. Prijedlog Odluke o obustavi isplate sredstava za redovito godišnje financiranje iz Proračuna Grada Skradina.

-3-

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **SILVANA MATIĆ, vijećnica MOST-a:**

„1.Prema kojim se kriterijima ukrašavaju pojedina naselja Grada i zašto su neka okićena (ne računavši sam Skradin koji treba biti što ljepše okićen), a ostala nisu, barem ona u kojima ima puno djece?

2. Zašto se prošla hitna sjednica održala baš 6. prosinca (Sv. Nikola), a nije mogla dan ranije ili kasnije?“

ODGOVORI:

Gradonačelnik Antonijo Brajković odgovorio je:

„1. Ako je netko u privatnoj režiji okitio svoju površinu ili ako je okitio i javnu površinu, to je radio u privatnom aranžmanu. Samo je naselje Skradin okićeno. Ja sam u Gradskoj upravi devet godina, a jedna ističe kao gradonačelnik. Kao što znate, do sada je bila praksa da to radi komunalno poduzeće „Rivina Jaruga“ d.o.o. Skradin, i do sada se ukrašavalo samo naselje Skradin. Po mom osobnom mišljenju, to još nije na onoj razini na kojoj bi mi to htjeli, ali mora se voditi računa i da takve stvari koštaju. I prošle godine, a i ove godine, naknadno su se kupovali ukrasi i minimalno se godišnje izdvoji oko 20.000,00 kn za ukrase, Uvjeravam Vas da je lažna informacija o selektivnom kićenju samo pojedinih naselja od strane Grada. Kamo sreće da imamo sredstava pa da možemo okititi i ostala naselja. Ali, evo ovo je, na neki način, i moj apel onima koji vode udruge, a u svakom naselju je neka udruga, da u svom aranžmanu urede prostorije ili javnu površinu, ukoliko žele ili smatraju da to treba.“

Vijećnica Silvana Matić se javila za riječ i kazala kako je i ona mišljenja kako se treba okititi samo grad, odnosno naselje Skradin, ali kako je dobila informacije kako su neka naselja uređena (primjerice Dubravice i Rupe), a neka nisu, te da se to radi u režiji Grada, stoga je postavila ovo pitanje.

Na drugo vijećničko pitanje vijećnice Silvane Matić odgovorio je gradonačelnik Antonijo

Brajković:

„2. Zaista, nismo vodili računa o tome da nekome poremetimo dnevni ritam. Jednostavno je to bilo stvar trenutka, odnosno nametnulo se da moramo usvojiti prostorni plan u ovoj godini i da isti mora stupiti na snagu u ovoj godini. Trenutak je bio „pet do dvanaest“.

Pročelnik Jedinstvenog upravnog odjela Grada Skradina Josip Silov dodao je slijedeće:

„U Zakonu o prostornom uređenju, jedan članak kaže da se sva izdvojena građevinska područja, ukoliko se u roku od pet godina ne donese Urbanistički plan tih područja ili se ne izgradi infrastruktura i ostalo, prestaju biti izdvojena građevinska područja. Nama je to važno zbog zone Prukljan koje je takvo područje i koje nama praktično sa 31.12.2018.g. bi prestalo biti izdvojeno građevinsko područje, a to onda komplicira, odnosno pada u vodu cijela ove priče oko natječaja za zemljište, razvoj zone i ostalo. Kako se naši akti objavljuju u „Službenom vjesniku Šibensko-

-4-

kninske županije“ i ne možemo utjecati na dan objave, jer se isti objavljuje kad se prikupi dovoljno materijala za tiskanje i objavu i kako opći akt stupa na snagu osmog dana od objave u „Službenom vjesniku“, bojali smo se da se stupanje na snagu navedenog akta ne dogodi u idućoj godini, što bi onda dovelo do navedenih problema. Prvotno je bilo planirano da se s tom točkom ide na ovu sjednicu sa svim ostalim materijalima, međutim, kako sam rekao bojali smo se da donesena odluka neće stupiti na snagu do određenog datuma i da nam u tom slučaju, za dan, dva, pet ili deset jer se ne zna kada bi odluka stupila na snagu u prvom mjesecu, ne bi doveli u situaciju da je ta zona praktično nepostojeća, odnosno da se ona briše iz Prostornog plana. Iz tih razloga išlo se s posebnom, hitnom sjednicom kako bi bili sigurni da će se to i objaviti i stupiti na snagu u ovoj godini. Na svu sreću, ispalo je da smo sjednicu održali 6. prosinca, materijal za broj Službenog vjesnika bio već pripremljen, te su to ubacili u taj pripremljeni materijal i objavili s datumom od idućeg dana, tako da je Odluka o donošenju III Izmjena i dopuna Prostornog plana uređenja Grada Skradina prije nekoliko dana već stupila na snagu.“

1. **SLAVKO SKOČIĆ, vijećnik SDSS-a**

„1. Što znate o natječaju kojeg je LAG Krka 15.11.2018.g. godine raspisala za dodjelu 1,3 milijuna kuna koje mogu koristiti gradovi i općine uz Krku a služe za financiranje kvalitete života u ruralnim naseljima.

2. Koje zakonske mogućnosti i obaveze ima Grad Skradin da u novoodobrenoj građevinskoj zoni Skradinsko Polje onemogući građenje bez nužni kom sadržaja za jedno moderno naselje“

ODGOVORI:

Gradonačelnik Antonijo Brajković odgovorio je

„1. LAG Krka je, u stvari, Lokalna akcijska grupa Krka koja okuplja jedinice lokalne samouprave s područja uz donji i srednji tok rijeke Krke. To su gradovi: Drniš i Skradin, te općine: Promina, Unešić, Ružić i dijelom ruralna naselja s područja Grada Šibenika gdje je uvjet da lokalnu akcijsku grupu čine jedinice lokalne samouprave koje su manje od 10000 stanovnika. Naravno, uz te jedinice lokalne samouprave koje su unutar LAG-a kao udruge su i ostali članovi udruga, odnosno javnih ili civilnih udruga, te određenih poduzeća. Najčešće su to obiteljska poljoprivredna gospodarstva. Smisao je udruživanja svih tih dionika da se povlači novac iz Europskih fondova i da se onda ulaže u neke projekte. LAG je dobio 6.000.000,00 kn i oni će objavljivati ciljane natječaje. Ići će natječaj za obiteljska poljoprivredna gospodarstva, a u ovom slučaju, natječaj koji je objavljen je natječaj na koji se mogu javiti isključivo jedinice lokalne samouprave i Grad Skradin će se javiti. Koliko mi je poznato natječaj traje do veljače, ne znam točno do kojeg datuma i dogovor je na razini unutar LAG-a da od tih 1,3 milijuna kuna, jedna jedinica lokalne samouprave ne može povući više od 25.000,00 € po tečaju u kunama. Sad je to nekih 180.000,00 kn. S navedenim iznosom, planirali smo urediti dio bivše plaže Pionir, a što ovisi o tempu uređenja budućeg terminala Nacionalnog parka Krka. Mi smo se prijavili da s tim sredstvima uredimo taj dio uz pontone Nacionalnog parka Krka, jer će to biti reprezentativni dio Grada Skradina gdje će se okupljati brojni turisti. Druge lokacije su problematične jer je naprosto teško ishodovati dozvole na područjima koja nisu u vlasništvu Grada Skradina. Jedan od uvjeta je

-5-

što će ovdje trebati za ovakve projekte što se traže i projektne dokumentacije i građevinske dozvole, odnosno potvrde da ne treba građevinska dozvola kod takvog zahvata.“

Vijećnik Slavko Skočić rekao je kako bi se trebala pripremati određena dokumentacija i za ruralna područja u naseljima oko Skradina kako bi u dogledno vrijeme mogli povlačiti ta sredstva, jer očito bez dokumentacije od toga nema ništa.

Na drugo vijećničko pitanje vijećnika Slavka Skočića odgovorio je gradonačelnik Antonijo Brajković:

„2. Tu Vam ništa drugo ne mogu odgovorit, već da onaj koji bude gradio morat će graditi sukladno zakonu, ishodovati akt kojim se dozvoljava gradnja i on će propisati što sve treba imati, a tamo je više-manje komunalna opremljenost relativno dobra uz glavnu cestu.“

Pročelnik Jedinstvenog upravnog odjela Grada Skradina Josip Silov dodao je slijedeće:

„Što se tiče građenja u građevinskim zonama, ono je regulirano izdavanjem građevinske dozvole. Dakle, vi ne možete dobiti građevinsku dozvolu ukoliko niste vlasnik terena, ukoliko taj teren nema izlaz na javnu površinu, odnosno pristupni put i ukoliko nisu riješene, odnosno nećete dobiti suglasnost Vodovoda, Elektre, itd. koji sudjeluju u postupku dozvole, ako je to negdje gdje toga nema. Elektra ne pravi probleme i Elektra će Vam svugdje dati suglasnost uz uvjet postavljanja tri, pet, sedam, deset stupova ili ne znam koliko metara kabela i to je nešto što košta, a košta investitora. Kod Vodovoda se može pojaviti problem i pojavljuju se problemi jer njima ako je nešto udaljeno od postojećeg voda 30, 50 ili 100 m, oni kažu kako ne postoji izgrađena vodovodna mreža i kako onda oni na takvu dozvolu ne daju svoju suglasnost. To rješava svaki pojedini investitor kroz građevinsku dozvolu. Ako ne dobije građevinsku dozvolu, ne može graditi i riješen problem, što se Grada tiče. Ako gradi nelegalno, onda postoje institucije koje rade po tom pitanju.“

Vijećnik Slavko Skočić javio se za riječ i rekao kako je njegovo pitanje išlo u pravcu da se ne može dozvoliti daljnja gradnja ukoliko postojeća sadašnja komunalna infrastruktura ne zadovoljava širenje određenog prostora. Kad misli na struju onda misli da određena trafostanica mora imati odgovarajući napon.

Gradonačelnik Antonijo Brajković mu je rekao kako mu je upravo pročelnik i odgovorio da se to rješava kroz ishodovanje građevinske dozvole.

Predsjednica Gradskog vijeća Grada Skradina Nadija Zorica utvrdila je kako je sa sjednice izašao vijećnik Ivan Banić, te je sjednici nazočno 10 vijećnika.

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 10. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 10. sjednice Gradskog vijeća Grada Skradina jednoglasno je usvojen.

-6-

**RASPRAVA I ODLUČIVANJE**

**Točka 1.**

**Prijedlog Zaključka o prihvaćanju Izvješća o obavljenoj**

**financijskoj reviziji Grada Skradina za 2017.g.**

O prijedlogu Zaključka o prihvaćanju Izvješća o obavljenoj financijskoj reviziji Grada Skradina za 2017.g., uvodno izlaganje podnijela je viša stručna suradnica u Službi za proračun i financije Ivana Sučić. Navela je kako je na temelju odredaba Zakona o državnom uredu za reviziju obavljena financijska revizija Grada Skradina za 2017.g., te je sukladno provedenoj reviziji iskazano uvjetno mišljenje o financijskim izvještajima, te uvjetno mišljenje o usklađenosti poslovanja. Grad će sukladno dostavljenom Izvješću raditi na usklađenju i provođenju mjera i preporuka za poboljšanje poslovanja navedenih u Izvješću Državnog ureda za reviziju. Potom je otvorena rasprava.

Za riječ se javila vijećnica Silvana Matić i navela kako po onome što je ona vidjela u Izvješću, nisu nađene nikakve velike nepravilnosti, već se uglavnom radi o manjim ili tehničkim nepravilnostima koje se daju ispraviti i uskladiti s naloženim mjerama i preporukama.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Izvješća o obavljenoj financijskoj reviziji Grada Skradina za 2017.g., te je isti jednoglasno usvojen.

Zaključak se prilaže Zapisniku pod 1) i čini njegov sastavni dio.

**Točka 2.**

**Prijedlog Lokalnog programa za mlade**

**Grada Skradina za razdoblje 2018.g.-2021.g.**

O prijedlogu Lokalnog programa za mlade Grada Skradina za razdoblje 2018.g.-2021.g.

uvodno izlaganje podnijela je viša stručna suradnica Ivana Sučić. Navela je kako se radi o programu koji je provodio Grad Skradin u suradnji s Udrugom mladih „Mladi u Europskoj uniji“. Izrada Lokalnog programa za mlade s područja Grada Skradina provodio se uz financijsku podršku Ministarstva za demografiju, obitelj, mlade i socijalnu politiku. Potom je otvorena rasprava.

Za raspravu se nitko nije javio za riječ, te je predsjednica Gradskog vijeća Grada Skradina Nadija Zorica stavila na glasovanje prijedlog Lokalnog programa za mlade Grada Skradina za razdoblje 2018.g.-2021.g. Isti je jednoglasno usvojen.

Lokalni program se prilaže Zapisniku pod 2) i čini njegov sastavni dio.

-7-

**Točka 3.**

**Prijedlog IV Izmjena i dopuna Proračuna Grada Skradina za 2018.g.**

O prijedlogu IV Izmjena i dopuna Proračuna Grada Skradina za 2018.g.uvodno izlaganje podnijela je viša stručna suradnica Ivana Sučić. Navela je razloge zbog kojih se pristupilo rebalansu proračuna, te je pojedinačno navela o kojim stavkama je riječ. Potom je otvorena rasprava.

Za riječ se javila vijećnica Silvana Matić, te zatražila pojašnjenje kod prihoda poslovanja i stavke kazne, upravne mjere i ostali prihodi povećanje od planiranih 100.000,00 kn na 430.000,00 kn. Viša stručna suradnica u Službi za proračun i financije Ivana Sučić odgovorila je kako se to odnosi na ostale prihode. Grad je imao poseban račun za zonu Kosa. To je projekt iz 2013.g. Na tom su računu ostala sredstva. Kako se taj račun morao zatvoriti, ta sredstva pripadaju Gradu Skradinu i prilikom zatvaranja računa ta sredstva su raspoređena pod te ostale prihode. Nadalje, vijećnica Silvana Matić zatražila je pojašnjenje kod rashoda, odnosno rashodi poslovanja su povećani za 340.000,00 kn, odnosno 18,4% .Viša stručna suradnica Ivana Sučić odgovorila je kako se to dogodi u situaciji kada se tijekom godine ne planira određena stavka, tada se to uvrsti pod ostale nespomenute rashode. Radi se o nekim izvanrednim situacijama koje se ne mogu unaprijed planirati.

Za riječ se javio vijećnik Tonći Petrović i rekao kako povlači dostavljeni amandman.

Predsjednica Gradskog vijeća Grada Skradina Nadija Zorica utvrdila je kako je sjednici ponovo nazočan vijećnik Ivan Banić, te je sjednici nazočno 11 vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog IV Izmjena i dopuna Proračuna Grada Skradina za 2018.g., te je isti jednoglasno usvojen.

IV Izmjene i dopune Proračuna Grada Skradina za 2018.g., prilažu se Zapisniku pod 3) i čine njegov sastavni dio.

**Točka 4.**

**Prijedlog Izmjena i dopuna Programa gradnje objekata i uređaja**

**komunalne infrastrukture na području Grada Skradina u 2018.g. (IV)**

O prijedlogu Izmjena i dopuna Programa gradnje objekata i uređaja komunalne infrastrukture na području Grada Skradina u 2018.g. (IV), uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako je sukladno usvojenim IV Izmjenama i dopunama Proračuna Grada Skradina za 2018.g. potrebno uskladiti i Program gradnje objekata i uređaja komunalne infrastrukture na području Grada Skradina u 2018.g., te je navela stavke koje se usklađuju. Potom je otvorena rasprava.

Za riječ se javio vijećnik Tonći Petrović i naveo kako povlači podneseni amandman na prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2018.g. (IV)

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2018.g. (IV), te je isti jednoglasno usvojen.

Izmjene i dopune Programa gradnje objekata i uređaja komunalne infrastrukture na području Grada Skradina u 2018.g. (IV), prilažu se Zapisniku pod 4) i čine njegov sastavni dio.

-8-

**Točka 5.**

**Prijedlog Izmjena Programa održavanja komunalne**

**infrastrukture na području Grada Skradina u 2018.g. (II)**

Nakon uvodnog izlaganja od strane više savjetnice za gospodarstvo, turizam i komunalne poslove Anke Verović, kako se također radi o usklađenju Programa s usvojenim IV Izmjenama i dopunama Proračuna Grada Skradina za 2018.g., otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Izmjena Programa održavanja komunalne infrastrukture na području Grada Skradina u 2018.g. (II). Isti je jednoglasno usvojen.

Izmjene Programa održavanja komunalne infrastrukture na području Grada Skradina u 2018.g. (II), prilažu se Zapisniku pod 5) i čine njegov sastavni dio.

**Točka 6.**

**Prijedlog Izmjena i dopuna Programa javnih potreba**

**u kulturi na području Grada Skradina za 2018.g. (II)**

O prijedlogu Izmjena i dopuna Programa javnih potreba u kulturi na području Grada Skradina za 2018.g. (II), uvodno izlaganje podnio je gradonačelnik Grada Skradina Antonijo Brajković. Naveo je kako se kao i u prethodne dvije točke radi o usklađenju s usvojenim IV Izmjenama i dopunama Proračuna Grada Skradina za 2018.g., te da je na raspolaganju ukoliko vijećnici imaju kakva pitanja. Potom je otvorena rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Izmjena i dopuna Programa javnih potreba u kulturi na području Grada Skradina za 2018.g. (II). Isti je jednoglasno usvojen.

Izmjene i dopune Programa javnih potreba u kulturi na području Grada Skradina za 2018.g. (II), prilažu se Zapisniku pod 6) i čine njegov sastavni dio.

**Točka 7.**

**Prijedlog Izmjena i dopuna Programa javnih potreba**

**u športu na području Grada Skradina za 2018.g. (II)**

Nakon uvodnog izlaganja od strane gradonačelnika Grada Skradina Antonija Brajkovića, o prijedlogu Izmjena i dopuna Programa javnih potreba u športu na području Grada Skradina za 2018.g. (II), otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Izmjena i dopuna Programa javnih potreba u športu na području Grada Skradina za 2018.g. (II). Isti je jednoglasno usvojen.

Izmjene i dopune Programa javnih potreba u športu na području Grada Skradina za 2018.g. (II), prilažu se Zapisniku pod 7) i čine njegov sastavni dio.

-9-

**Točka 8.**

**Prijedlog izmjena i dopuna Programa pomoći socijalno ugroženim**

**osobama na području Grada Skradina za 2018.g. (I)**

Nakon uvodnog izlaganja od strane gradonačelnika Grada Skradina Antonija Brajkovića, o prijedlogu Izmjena i dopuna Programa pomoći socijalno ugroženim osobama na području Grada Skradina za 2018.g. (I), otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Izmjena i dopuna Programa pomoći socijalno ugroženim osobama na području Grada Skradina za 2018.g. (I). Isti je jednoglasno usvojen.

Izmjene i dopune Programa pomoći socijalno ugroženim osobama na području Grada Skradina za 2018.g. (I), prilažu se Zapisniku pod 8) i čine njegov sastavni dio.

**Točka 9.**

**Prijedlog Proračuna Grada Skradina za 2019.g. s Projekcijom**

**Proračuna Grada Skradina za 2019.g.-2021.g.**

O prijedlogu Proračuna Grada Skradina za 2019.g. s Projekcijom Proračuna Grada Skradina za 2019.g.-2021.g., uvodno izlaganje podnio je gradonačelnik Grada Skradina Antonijo Brajković. Naveo je kako se otvara najvažnija točka sjednice Gradskog vijeća Grada Skradina. Radi se o temeljnom financijskom aktu Grada i on će reflektirati stvarnost u slijedećoj 2019.g. On je rezultat želja i nastojanja da se poboljša i prostor i kvaliteta života ljudi koji žive na ovom području. Vođeni tim idejama kada se kreirao Proračun koji se u obliku prijedloga nalazi pred vijećnicima, isti ima jednu težinu koja je na neki način neuobičajena u odnosu na prethodne godine i on je planiran u iznosu od 44.322.915,00 kn. Ne samo da je on rezultat želja i nekih trendova već i nastojanja da se zajednica u kojoj se živi razvija u modernu, funkcionalnu, te da što više usluga pruži svojim građanima. Ali on je i rezultat određenih zakonskih rješenja koje su na Gradu da ih rješava. Kad se kreirao proračun nastojalo se da proračun bude, u najvećoj mogućoj mjeri, realan i da ocrtava neke realne vizije i strateške ciljeve u kojem smjeru Grad mora ići, pritom ne zaboravljajući kako Grad mora značajnija sredstva izdvajati i za nivo održavanja i gradnje onih komunalnih usluga i drugih intervencija, a koje su važne našim građanima u svakodnevnom životu. Na tu ukupnu masu značajan iznos čine tri projekta koja su odobrena u prošloj godini (izgradnja dječjeg vrtića, projekt “Kultura u centru”, te projekt “Zaželi”-briga o starim i nemoćnim). Na kraju je naveo još neke projekte koji su uvršteni kako bi se moglo pristupiti njihovoj realizaciji, a sve u cilju poboljšanja kvalitete života građana na području Grada Skradina. Potom je otvorena rasprava.

Za riječ se javila vijećnica Silvana Matić, te postavila pitanje da ako postoji višak prihoda iz prethodnog proračuna i to 5.000.000,00kn, što su značajna sredstva, zašto je iznos stipendije 500,00 kn za studente. Mišljenja je kako je iznos stipendije od 500,00 kn za studente stvarno premalen i kako to treba pod hitno promijeniti. Viša stručna suradnica Ivana Sučić odgovorila je kako se u potpunosti slaže s mišljenjem vijećnice da su to premala sredstva, ali višak o kojem

vijećnica govori je većinom iz namjenskih prihoda. Ta sredstva se ne smiju trošiti niti na stipendije niti na plaće službenika, nego su to strogo namjenska sredstva koja Grad dobije od

-10-

JU Nacionalni park KRKA i ista još nisu utrošena, zatim sredstva koja se dobiju od komunalnog doprinosa, spomeničke rente i koja se ne smiju utrošiti u drugu namjenu.

Vijećnica Silvana Matić je pitala da li se ta sredstva mogu iskoristiti za izgradnju dječjeg igrališta u pojedinom naselju. Na postavljeni upit vijećnice i gradonačelnik Antonijo Brajković i viša stručna suradnica Ivana Sučić dali su potvrdan odgovor.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlogProračuna Grada Skradina za 2019.g. s Projekcijom Proračuna Grada Skradina za 2019.g.-2021.g., te je isti jednoglasno usvojen.

Proračun Grada Skradina za 2019.g. s Projekcijom Proračuna Grada Skradina za 2019.g.-2021.g. prilaže se Zapisniku pod 9) i čini njegov sastavni dio.

**Točka 10.**

**Prijedlog Plana razvojnih programa 2019.g.-2021.g.**

Nakon uvodnog obrazloženja od strane više stručne suradnice Ivane Sučić o prijedlogu Plana razvojnih programa 2019.g.-2021.g., otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Plana razvojnih programa 2019.g.-2021.g., Isti je jednoglasno usvojen.

Plan se prilaže Zapisniku pod 10) i čini njegov sastavni dio.

**Točka 11.**

**Prijedlog Odluke o izvršenju Proračuna Grada Skradina za 2019.g.**

Nakon uvodnog obrazloženja od strane više stručne suradnice Ivane Sučić o prijedlogu Odluke o izvršenju Proračuna Grada Skradina za 2019.g., otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Odluke o izvršenju Proračuna Grada Skradina za 2019.g. Isti je jednoglasno usvojen.

Odluka se prilaže Zapisniku pod 11) i čini njegov sastavni dio.

**Točka 12.**

**Prijedlog Odluke o vrijednosti boda komunalne naknade**

O prijedlogu Odluke o vrijednosti boda komunalne naknade, uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se mora donijeti ova odluka iz razloga što ista mora biti usklađena s Zakonom o komunalnom gospodarstvu (N.N. 68/18). Iznos vrijednosti boda nije se mijenjao u odnosu na prijašnju odluku, već je ostao isti.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Odluke o vrijednosti boda komunalne naknade. Ista je jednoglasno usvojena

Odluka se prilaže Zapisniku pod 12) i čini njegov sastavni dio.

-11-

**Točka 13.**

**Prijedlog Programa gradnje objekata i uređaja komunalne**

**infrastrukture na području Grada Skradina u 2019.g.**

O prijedlogu Programa gradnje objekata i uređaja komunalne infrastrukture na području Grada Skradina u 2019.g. uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se Program donosi na temelju Zakona o komunalnom gospodarstvu, a stavke Programa moraju biti u skladu s usvojenim Proračunom Grada Skradina. Nakon što je obrazložila stavke prijedloga Programa, otvorena je rasprava.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Programa gradnje objekata i uređaja komunalne infrastrukture na području Grada Skradina u 2019.g. Isti je jednoglasno usvojen.

Program se prilaže Zapisniku pod 13) i čini njegov sastavni dio.

**Točka 14.**

**Prijedlog Programa održavanja komunalne**

**infrastrukture na području Grada Skradina u 2019.g.**

O prijedlogu Programa održavanja komunalne infrastrukture na području Grada Skradina u 2019.g. uvodno izlaganje podnijela je viša savjetnica za gospodarstvo, turizam i komunalne poslove Anka Verović. Navela je kako se i ovaj Program donosi na temelju Zakona o

komunalnom gospodarstvu, a stavke Programa moraju biti u skladu s usvojenim Proračunom Grada Skradina. Nakon što je obrazložila stavke prijedloga Programa, otvorena je rasprava.

Za raspravu se javila vijećnica Silvana Matić, te pitala da li su se izvršile zamjene žarulja na stupovima javne rasvjete i kakve su žarulje. Pročelnik Josip Silov odgovorio je kako su na postojećim stupovima uglavnom natrijeve žarulje novije generacije, a samo u jednom malom dijelu najnovije postavljene javne rasvjete su LED žarulje. Kompletna zamjena natrijevih žarulja LED žaruljama je velika investicija za Grad Skradin upitne isplativosti. Gradonačelnik Antonijo Brajković je dodao kako Grad Skradin ima mogućnost podizanja praktično „beskamatnog“ kredita za tu namjenu preko HBOR-a, ali s obzirom na broj rasvjetnih tijela na području Grada, taj kredit bi iznosio preko 4.000.000,00 kn.

Za riječ se javio vijećnik Tonći Petrović i pitao da li se plaća postavljanje skele. Pročelnik Josip Silov odgovorio je potvrdno i cijena je 8,00 kn/m2 i plaća je izvođač radova. Vijećnik Tonći Petrović dalje je pitao da li ima posebno propisano kako zaštititi odvode za odvodnju od tzv. atmosferskih voda. To pita iz razloga što je prethodnih dana bila ogromna količina šute, pala je obilna količina kiše, odvodi nisu bili dobro zaštićeni i ogromna količina šute završila je u tim odvodima. Pročelnik Josip Silov mu je odgovorio kako sve ima propisano, ali nažalost od onog

što je propisano, od onog što se radi ima velikog odstupanja. Komunalni redar je dosta puta bio kod izvođača i upozoravao na nepravilnosti, pa između ostalog i na to. Vijećnik Tonći Petrović je rekao kako bi se u cilju sprječavanja kršenja propisanih uvjeta, trebalo početi kažnjavati.

Za riječ se javio vijećnik Slavko Skočić i slaže se s mišljenjem vijećnika Tonćia

Petrovića. S jedne strane treba podržati investitore koju ulažu, ali nakon odlaska izvođača ne bi trebali ostajati problemi i šteta koju onda Grad treba sanirati. Mišljenja je kako o takvim stvarima treba voditi računa, primjenjivati važeće zakone, a komunalni redar treba više puta

-12-

obilaziti teren kako bi se navedeni problemi sveli na najmanju moguću mjeru. Što se tiče Programa održavanja komunalne infrastrukture, on je, kako kaže, više puta isticao kako se treba

napraviti nužna specifikacija rada komunalnog poduzeća Rivina Jaruga d.o.o. Skradin, a koji uglavnom i rade na održavanju komunalne infrastrukture. Oni trebaju biti prisutni u svim naseljima i ljudi moraju vidjeti i osjetiti njihovu prisutnost. Dalje je naveo kako se po ovom pitanju izdvajaju velika sredstva i u dnevnom redu bi trebalo pisati i u kojim mjestima gdje su se ta sredstva i na koji način utrošila. Ne sumnja da su se sredstva trošila na ispravan način, ali, po njemu, treba češće na sjednicama izvješćivati o tome. Gradonačelnik Antonijo Brajković odgovorio je kako tvrtka „Rivina Jaruga“ kao poduzeće kojem je Grad prepustio obavljanje takvih usluga ima Program održavanja javnih površina u kojem je navedeno sve ono što se ima u planu i što se održava. Nakon što je vijećnik Slavko Skočić zatražio da se raspravlja i o novom načinu prikupljanja komunalnog otpada, te načina naplate istog, gradonačelnik Antonijo Brajković rekao je kako se o tome može zakazati sjednica na kojoj bi se raspravljalo o tome i to već i na prvoj idućoj sjednici.

Predsjednica Gradskog vijeća Grada Skradina Nadija Zorica utvrdila je kako je sa sjednice izašao vijećnik Tonći Petrović, te je sjednici nazočno 10 vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Programa održavanja komunalne infrastrukture na području Grada Skradina u 2019.g. te je isti jednoglasno usvojen.

Program se prilaže Zapisniku pod 14) i čini njegov sastavni dio.

**Točka 15.**

**Prijedlog Programa javnih potreba u kulturi**

**na području Grada Skradina za 2019.g.**

O prijedlogu Programa javnih potreba u kulturi na području Grada Skradina za 2019.g.

uvodno izlaganje podnio je gradonačelnik Grada Skradina Antonijo Brajković. Naveo je kako se ovaj Program donosi na temelju odredbi Zakona o financiranju javnih potreba u kulturi, te također moraju biti usklađene s usvojenim Proračunom Grada. Pozvao je vijećnike da postave pitanja ukoliko smatraju da nešto nije jasno. Potom je otvorena rasprava.

Predsjednica Gradskog vijeća Grada Skradina Nadija Zorica utvrdila je kako je sjednici ponovo nazočan vijećnik Tonći Petrović, te je sjednici nazočno 11 vijećnika.

Za raspravu se nitko nije javio, te je predsjednica Gradskog vijeća Grada Skradina Nadija Zorica stavila na glasovanje prijedlog Programa javnih potreba u kulturi na području Grada Skradina za 2019.g. Isti je jednoglasno usvojen.

Program se prilaže Zapisniku pod 15) i čini njegov sastavni dio.

-13-

**Točka 16.**

**Prijedlog Programa javnih potreba u športu**

**na području Grada Skradina za 2019.g.**

Nakon uvodnog obrazloženja od strane gradonačelnika Grada Skradina Antonija Brajkovića, o prijedlogu Programa javnih potreba u športu na području Grada Skradina za 2019.g., otvorena je rasprava.

Za riječ se javila vijećnica Silvana Matić i zatražila obrazloženje stavke „sportski i rekreacijski tereni – 50.000,00 kn“ Gradonačelnik Antonijo Brajković odgovorio kako se to odnosi na gradnju istih. Budući da Grad na svom području ima u većini naselja izgrađene

sportske terene bilo malonogometne, bilo boćarske, osim u Dubravicama, ali nema terena u svom vlasništvu, onda se ova sredstva planiraju ukoliko se nametne neka potreba za neku manju gradnju. Iako ako bi se planirao graditi neki malonogometni teren, taj iznos bi bio puno veći.

Predsjednica Gradskog vijeća Grada Skradina Nadija Zorica utvrdila je kako je sa sjednice izašla vijećnica Silvana Matić, te je sjednici nazočno 10 vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Programa javnih potreba u športu na području Grada Skradina za 2019.g., te je isti jednoglasno usvojen.

Program se prilaže Zapisniku pod 16) i čini njegov sastavni dio.

**Točka 17.**

**Prijedlog Programa pomoći socijalno ugroženim**

**osobama na području Grada Skradina za 2019.g.**

Predsjednica Gradskog vijeća Grada Skradina Nadija Zorica utvrdila je kako je sjednici ponovo nazočna vijećnica Silvana Matić, te je sjednici nazočno 11 vijećnika.

Nakon uvodnog obrazloženja od strane gradonačelnika Grada Skradina Antonija Brajkovića, o prijedlogu Programa pomoći socijalno ugroženim osobama na području Grada Skradina za 2019.g., otvorena je rasprava.

Vijećnik Tonći Petrović javio se za riječ i, a odnosi se na stavku isplata za pomoć u ogrjevu i pitao može li Grad to plaćati kao konkretni trošak, a ne kao isplatu u novcu. Gradonačelnik Antonijo Brajković je odgovorio kako ne može iz razloga što to nisu sredstva

Grada, već Grad samo transferira dobiveni iznos od Županije. Odluku o visini sredstava donosi svake godine Vlada RH i Županija ta sredstva prebaci Gradu, a Grad korisnicima.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Programa pomoći socijalno ugroženim osobama na području Grada Skradina za 2019.g., te je isti jednoglasno usvojen.

Program se prilaže Zapisniku pod 17) i čini njegov sastavni dio.

-14-

**Točka 18.**

**Prijedlog** **Odluke o prodaji stana u vlasništvu Grada Skradina,**

**zk oznake čest.zgr. 2 K.O. Skradin, Z.U. 2003, E-3**

O prijedlogu Odluke o prodaji stana u vlasništvu Grada Skradina, zk oznake čest.zgr. 2 K.O. Skradin, Z.U. 2003, E-3, uvodno izlaganje podnijela je viša savjetnica za imovinsko-pravne poslove Matea Klarić. Navela je kako se prijedlogom ove odluke predlaže prodaja navedenog stana Davoru Fišeru, Biskupa Antuna Becića 2, Skradin, OIB 98925825592**,** smještenog u zgradi položenoj na čest.zgr. 2 K.O. Skradin, Z.U. 2003, etažno vlasništvo (E-3), suvlasnički dio 47/152, koji je povezan sa cjelinom jednog stana položenog na 2. katu ukupne neto korisne površine 47,44 m2 a koji se sastoji od dnevnog boravka, kuhinje, spavaće sobe 1 i 2, kupaonice i wc-a, za iznos od 234.438,80 kn. Dalje je navela kako je imenovani dana 30. studenog 2018. podnio pismeni zahtjev za otkup stana po tržišnoj vrijednosti, jednokratno plaćanje kupoprodajne cijene, bez provedbe javnog natječaja, a kao mirni posjednik u vremenu duljem od pet godina, sve to sukladno odredbama Odluke o uvjetima, načinu i postupku gospodarenja nekretninama u vlasništvu Grada Skradina i odredbama Zakona. Nakon obrazloženja procedure koja je prethodila izradi ove odluke, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o prodaji stana u vlasništvu Grada Skradina, zk oznake čest.zgr. 2 K.O. Skradin, Z.U. 2003, E-3, te je ista jednoglasno usvojena.

Odluka se prilaže Zapisniku pod 18) i čini njegov sastavni dio.

**Točka 19.**

**Prijedlog Odluke o prodaji stana u vlasništvu Grada Skradina,**

**zk oznake čest.zgr. 38 K.O. Skradin, Z.U. 1686, E-7**

O prijedlogu Odluke o prodaji stana u vlasništvu Grada Skradina, zk oznake čest.zgr. 38 K.O. Skradin, Z.U. 1686, E-7 uvodno izlaganje podnijela je viša savjetnica za imovinsko-pravne poslove Matea Klarić. Navela je kako se prijedlogom ove odluke predlaže prodaja navedenog stanaGolubici Marčić, Trg Kneza Domagoja 2, Skradin, OIB 05527727705, smještenog u zgradi položenoj na čest.zgr. 38 K.O. Skradin, Z.U. 1686, etažno vlasništvo (E-7), suvlasnički dio 57/248, stambenog prostora na 1 katu, stan u nacrtima označen smeđom bojom 1 kat – kupaonica + wc netto površine 5,05m2, spavaća soba netto površine od 10,14m2, spremište netto površine od 1,98m2, kuhinja + dnevni boravak netto površine od 19,96m12, spavaća soba netto površine od 10,37m2, hodnik netto površine od 7,75m2 i pred ulaz netto površine 2,08m2, ukupne korisne površine posebnog dijela 57,33m2, za iznos od 325.680,22 kn. Dalje je navela kako je imenovana

dana 04. rujna 2017. podnijela pismeni zahtjev za otkup stana po tržišnoj vrijednosti, jednokratno plaćanje kupoprodajne cijene, bez provedbe javnog natječaja, a kao najmoprimac po važećem Ugovoru o najmu stana, od dana 01. travnja 2016. godine, klasa: 371-01/16-01/1, urbroj: 2182/03-01-16-2, potvrđen (solemniziran) kod javnog bilježnika Alise Kale, posl.br.: OV-2479/16, na snazi do 01. travnja 2019. godine, sve to sukladno odredbama Odluke o uvjetima, načinu i postupku gospodarenja nekretninama u vlasništvu Grada Skradina i odredbama Zakona. Nakon obrazloženja procedure koja je prethodila izradi ove odluke, otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o prodaji stana u vlasništvu Grada Skradina, zk oznake čest.zgr. 38 K.O. Skradin, Z.U. 1686, E-7, te je ista jednoglasno usvojena.

Odluka se prilaže Zapisniku pod 19) i čini njegov sastavni dio.

-15-

**Točka 20.**

**Prijedlog Odluke o obustavi isplate sredstava za redovito**

**godišnje financiranje iz Proračuna Grada Skradina.**

O prijedlogu Odluke o obustavi isplate sredstava za redovito godišnje financiranje iz Proračuna Grada Skradina uvodno obrazloženje podnijela je viša stručna suradnica Ivana Sučić. Navela je kako je Državno izborno povjerenstvo Republike Hrvatske dopisom, KLASA: 402-10/18-03/439, URBROJ: 507-04/06-18-3 od 26. listopada 2018.g. predložilo da se članu Gradskog vijeća Grada Skradina Željku Bajalici obustavi isplata sredstava za redovito godišnje financiranje iz Proračuna Grada Skradina iz razloga što nije postupio u skladu s člankom 30. stavak 2. i 3. Zakona o financiranju političkih aktivnosti i izborne promidžbe (NN, broj: 24/11, 61/11, 27/13, 2/14, 96/16 i 70/17). Isplata se obustavlja do dostave godišnjeg financijskog izvještaja Državnom izbornom povjerenstvu, a iznos isplate se umanjuje razmjerno vremenskom razdoblju zakašnjenja dostave. Na kraju je rekla kako Odluku o obustavi isplate sredstava za redovito godišnje financiranje iz Proračuna Grada Skradina donosi Gradsko vijeće Grada Skradina sukladno članku 41. stavak 5. gore navedenog Zakona. Potom je otvorena rasprava.

Kako se nitko nije javio, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o obustavi isplate sredstava za redovito godišnje financiranje iz Proračuna Grada Skradina, te je ista jednoglasno usvojena.

Odluka se prilaže Zapisniku pod 20) i čini njegov sastavni dio.

Sjednica je završena u 12,12 sati.

**ZAPISNIK SASTAVILA:**

Paulina Radeljak, v.r.

**GRADSKO VIJEĆE**

**GRADA SKRADINA**

**PREDSJEDNICA**

Nadija Zorica, v.r.